Մայքլ Քլիֆորդ

Մայքլ Գորդոն Քլիֆորդ (, ), ավստրալիացի երգիչ-երգահան և երաժիշտ, առավել հայտնի է որպես ավստրալիական 5 Seconds of Summer փոփ ռոք խմբի անդամ։ Սկսած 2014 թվականից, 5 Seconds of Summer-ը վաճառել է ալբոմների ավելի քան 10 միլիոն օրինակ, համերգների 2 միլիոնից ավելի տոմսեր և խմբի երգերի սթրիմինգը կազմում է 7 միլիարդ, ինչը նրանց դարձնում է ավստրալայի պատմության մեջ ամենահաջողակ արտիստներից մեկը։

Վաղ կյանք 
Ծնվել է 1995 թվականի նոյեմբերի 20-ին և մեծացել է Ավստրալիայի Նոր Հարավային Ուելս նահանգի Սիդնեյ քաղաքում։  Նա Կարեն և Դարիլ Քլիֆորդների միակ երեխան է, որոնք Սիդնեյից դուրս գտնվող համակարգչային բիզնեսի սեփականատերեր էին։ Քլիֆորդը սովորել է Նորուեսթի տարրական դպրոցում, որտեղ 3-րդ դասարանում ընկերացել է խմբի ապագա գործընկեր Քալում Հուդի հետ։ Ավագ դպրոցում սովորելու համար նա սկսել է հաճախել Նորուեսթի Քրիստոնեական Քոլեջը, որտեղ 7-րդ դասարանում ծանոթացել է խմբի ևս մեկ ապագա գործընկերոջ՝ Լյուկ Հեմինգսի հետ։ Հետագայում նա պատմել է, որ մինչ ընկերանալն ու խումբ ձևավորելը «ամբողջ մեկ տարի ատել» է նրան։ Քլիֆորդը 9-րդ դասարանում ընդհանուր ընկերների միջոցով ծանոթացել և ընկերացել է Էշթոն Իրվինի հետ։ «People» ամսագրին տված հարցազրույցում խոստովանել է, որ նա «շատ ժամանակ է անցկացրել դպրոցից դուրս» և դասերին չհաճախելու պատճառով ի վերջո լքում է դպրոցը 10-րդ դասարանում։

Քլիֆորդը առաջին անգամ կիթառ նվագել սկսել է սովորել «Guitar Hero» խաղից, երբ ութ տարեկան էր։ Հետագայում նա մասնակցել է վոկալի և դաշնամուրի դասերի, սակայն դադարել է հաճախել, քանի որ «ատել է» դրանք։ 11 տարեկանում ծնողները նրան ակուստիկ կիթառ են գնում և Քլիֆորդը սկսում է կիթառի դասերի հաճախել։ Ավագ դպրոցում Քլիֆորդը միացել է դպրոցական քրիստոնեական խմբին՝ կիթառ նվագելու համար։

Կարիերա 

2011 թվականին Քլիֆորդը, Հուդը և Հեմինգսը սկսում են քավերներ տեղադրել Հեմինգսի ՅուԹյուբյան ալիքում։ Հետագայում տրիոն համալրում է ընդհանուր ընկեր Էշթոն Իրվինը, կազմավորելով խմբի ներկա կազմը։ Ամիսներ շարունակ երգերի քավերներ հրապարակելով, խումբը սկսում է գրավել ձայնագրման լեյբլների ուշադրությունը, ի վերջո պայմանագիր կնքելով Sony/ATV Music Publishing լեյբլի հետ։ Այդ ժամանակից ի վեր Քլիֆորդը խմբի հետ թողարկել է չորս ստուդիական ալբոմներ՝ «5 Seconds of Summer» (2014), «Sounds Good Feels Good» (2015), «Youngblood» (2018) և «Calm» (2020)։

2019 թվականի հունվարին «NAMM Show»-ի համար Քլիֆորդը համագործակցում է «Gibson» ընկերության հետ և թողարկում է «Michael Clifford Signature Melody Maker» կիթառը։ Կիթառը վաճառքի համար թողարկվել է 2019 թվականի մայիսին և Քլիֆորդը հղում է, որ կիթառի ստեղծման գլխավոր ոգեշնչումն իր առաջին՝ Ջոան Ջետի «Melody Maker» կիթառն է։ Նա նշել է, որ «Michael Clifford Signature Melody Maker»-ի նպատակը «Ջոան Ջետի Melody Maker-ին հարգանքի տուրք մատուցելն է» և որ նա հուսով է, որ կիթառը «կոգեշնչի» ինչ-որ մեկին այնպես, ինչպես Ջոան Ջետը ոգեշնչել է իրեն։ Քլիֆորդը հանդիսանում է ամենաերիտասարդ կիթառահարը, որը երբևէ իր անունով կիթառ է թողարկել։

2019 թվականի հունիսին հայտնի դարձավ, որ Քլիֆորդը համագործակցել է «Nightfood Ice Cream» ընկերության հետ՝ ապրանքանիշի համար շոկոլադե յուրահատուկ համ ստեղծելու համար։

Խմբում գործունեությունից բացի, Քլիֆորդը հետաքրքրվում է տեսախաղերով։ Իր «Twitch»-ի հաշիվը, որը օգտագործում է խաղերի ուղիղ եթերների համար, ունի ավելի քան 65 հազար հետևորդ։ 2020 թվականի հունվարին Ավստրալիայի անտառային հրդեհների ժամանակ Քլիֆորդը «Twitch»-ում բարեգործական ուղիղ եթեր է անցկացրել, որի ժամանակ հավաքված միջոցները ուղվելու են Ավստրալիայի Կարմիր Խաչին։

Անձնական կյանք 
Քլիֆորդին ախտորոշել են տագնապային խանգարում և դեպրեսիա։ Իր կարիերայի սկզբից Քլիֆորդը օգտագործել է իր հարթակը՝ իրազեկվածությունը բարձրացնելու և հոգեկան առողջությունը պաշտպանելու համար։ 2015 թվականի հունիսին Քլիֆորդը Լոնդոնում գտնվող Ուեմբլի Արենայի՝ Rock Out With Your Socks Out Tour համերգային շրջագայության շրջանակներում տեղի ունեցող համերգի ժամանակ դեմքի, մազերի և ուսերի չնչին վնասվածքներ է ստացել՝ պիրոտեխնիկայի պատահարի ժամանակ։

2016 թվականի հունվարից Քլիֆորդը սկսել է հանդիպել մոդել և տաղանդների մենեջեր Կրիստալ Լիի հետ։ Զույգը նշանադրվել է 2019 թվականի հունվարին, իսկ ամուսնությունը նշանակված է 2021 թվականի հունվարին։

2019 թվականին հաղորդվել է, որ Քլիֆորդը առանձնատուն է գնել Լոս Անջելեսի Վալեյ Վիլիջ թաղամասում։ 2020 թվականին Քլիֆորդի ունեցվածքը կազմում է 25 միլիոն դոլար։

Սկավառակագրություն

Հեղինակ

Ծանոթագրություններ 

Ավստրալիացի երաժիշտներ
Ավստրալիացի կիթառահարներ